Број: 448/2021-03

Датум: 16.04.2021. године

**СКУПШТИНА ГРАДА НИША**

**- Председнику Бобану Џунићу -**

**Предмет:** Предлог за допуну дневног реда

У складу са овлашћењем прописаним чланом 77. Пословника Скупштине града Ниша (''Службени лист града Ниша'', број 6/2017-пречишћен текст), Градско веће града Ниша упућује предлог да се дневни ред седнице Скупштине града Ниша, заказане за 22.04.2021. године, допуни следећим тачкама:

1. Решење о утврђивању Предлога четвртих измена и допуна Плана генералне регулације подручја ГО Медијана – парцијалне измене
2. Решење о утврђивању Предлога одлуке о праву на накнаду дела трошкова боравка деце у предшколској установи чији је оснивач друго правно или физичко лице
3. Решење о утврђивању Предлога одлуке о измени Одлуке о накнадама за коришћење јавних површина
4. Решење о утврђивању Предлога одлуке о изменама Одлуке о остваривању потреба и интереса грађана у области спорта у Граду Нишу
5. Решење о утврђивању Предлога одлуке о управљању гробљима, сахрањивању и погребној делатности
6. Решење о утврђивању Предлога одлуке о покретању поступка за реализацију пројекта јавно-приватног партнерствa за супституцију дела производње топлотне енергије из фосилних горива, без елемената концесије
7. Решење о утврђивању Предлога одлуке о повећању основног капитала Јавног комуналног предузећа за пијачне услуге "Тржница" - Ниш
8. Решење о утврђивању Предлога решења о давању сагласности на Програм о изменама Програма пословања ЈКП “Тржница“ Ниш за 2021. годину
9. Решење о утврђивању Предлога решења o давању сагласности на Одлуку Надзорног одбора ЈКП „Тржница“ Ниш о усвајању Процене вредности укупне имовине, обавеза и капитала у складу са МРС предузећа ЈКП „Тржница“ Ниш
10. Решење о утврђивању Предлога решења о давању сагласности на Програм о изменама Програма пословања ЈКП “Паркинг-сервис“- Ниш за 2021. годину
11. Решење о утврђивању Предлога решења о давању сагласности на Програм о изменама Програма пословања ЈКП “Медиана“ Ниш за 2021. годину
12. Решење о утврђивању Предлога решења о усвајању Извештаја о раду и пословању Дечијег културног центра Ниш за 2020. годину
13. Решење о утврђивању Предлога решења о давању сагласности на Годишњи извештај о пословању Туристичке организације Ниш за 2020. годину и Завршни рачун са финансијским извештајем о оствареним приходима и расходима Туристичке организације Ниш за период 01.01.-31.12.2020. године
14. Решење о утврђивању Предлога решења о давању сагласности на Програм рада Установе за физичку културу Спортски центар „Чаир“ за 2021. годину
15. Решење о утврђивању Предлога решења o прихватању учешћа у пројектима унапређења енергетске ефикасности из Буџетског фонда за унапређење енергетске ефикасности Републике Србије
16. Решење о утврђивању Предлога решења о образовању Комисије за координацију инспекцијског надзора над пословима из изворне надлежности Града Ниша

Предлогe наведених аката, које Вам у прилогу достављамо, Градско веће Града Ниша је утврдило на седници одржаној дана 16.04.2021. године.

Израдом Четвртих измена и допуна Плана обезбедиће се услови за просторно уређење и изградњу објеката, саобраћајница и инфраструктуре, у складу са генералним урбанистичким решењима у широј зони и планираном саобраћајном матрицом, као и преиспитивање планских решења у складу са потребама уређења и изградње простора у његовом обухвату.

Доношењем Одлуке о праву на накнаду дела трошкова боравка деце у предшколској установи чији је оснивач друго правно или физичко лице, Град ће пружити помоћ, која се огледа у пружању финансијске подршке породици са децом, у смислу накнаде дела трошкова боравка деце у приватној предшколској установи, која се налазе на листи чекања дуже од шест месеци у предшколској установи чији је оснивач Град Ниш и која због прописаних норматива у погледу капацитета не могу бити уписана у ту установу. На овај начин омогућен је већи степен равноправности родитеља у погледу истоветног начина сувенционисања боравка деце као и у предшколској установи чији је оснивач Град

Одлуком о накнадама за коришћење јавних површина, Тарифним бројем 1. прописане су висине накнаде за коришћење простора на јавним површинама за постављање киоска, у зависности од зоне у којој се киоск налази и врсте делатности која се у њему обавља. Изменом наведене одлуке извршиће се усклађивање са новом Одлуком о постављању мањих монтажних објеката.

Циљ доношења Одлуке о изменама Одлуке о остваривању потреба и интереса грађана у области спорта у Граду Нишу је усаглашавање са новом Одлуком о организацији градских управа Града Ниша, те су у том смислу извршене терминолошке измене назива организационе јединице, тј. уместо надлежног секретаријата за послове спорта сада је наведено: надлежна управа, и то у свим члановима где је наведена нека надлежност управе у обављању стручних и административно – техничких послова у поступку вредновања, одобравања и контроле реализације програма којима спортске организације са седиштем на територији Града Ниша аплицирају за суфинансирање средствима из градског буџета.

Доношење Одлуке о управљању гробљима, сахрањивању и погребној делатности иницирано је обимним изменама важећих прописа којима се уређују области комуналних делатности, прекршаја, статуса јавних предузећа и комуналне милиције. Одредбама наведене одлуке на нешто другачији начин се уређују услови обављања комуналне делатности управљање гробљима и сахрањивање, као и погребне делатности на територији Града Ниша, права и обавезе јавног комуналног предузећа које обавља наведене комуналне делатности, као и права и обавезе корисника, односно закупаца гробних места, финансирање, начин вршења надзора, као и други аспекти обављања наведених комуналних делатности.

Доношењем Одлуке о покретању поступка за реализацију пројекта јавно-приватног партнерствa за супституцију дела производње топлотне енергије из фосилних горива, без елемената концесије, ЈКП „Градска Топлана“ Ниш ће ускладити обављање своје делатности са одредбама прописа из области заштите животне средине и допринеће решавању постојећих потреба од јавног значаја и проблема у начину снабдевања топлотном енергијом јавних објеката. Заменом енергената врши се и замена увозних енергената домаћим, и то пре свега локалним енергентом. На тај начин се смањује дефицит који Град Ниш и Република Србија имају у погледу увоза енергената.

Одлуком о повећању основног капитала Јавног комуналног предузећа за пијачне услуге "Тржница" – Ниш**,** Град Ниш повећава се основни капитал нааведеног предузећа у износу од 25.000.000 динара у циљу континуираног обављања комуналне делатности на својој територији.

Измена Програма пословања ЈКП “Тржница“ Ниш врши се у циљу увећања основног капитала предузећа за износ од 25.000.000 динара, што узрокује и промене на појединим позицијама у планираним Индикаторима пословања, Билансу стања и Извештају о токовима готивине.

Доношењем Решења о давању сагласности на Одлуку Надзорног одбора ЈКП „Тржница“ Ниш о усвајању процене вредности укупне имовине, обавеза и капитала у складу са МРС предузећа, обезбеђују се услови да наведено јавно предузеће изврши регистрацију процењене вредности капитала у складу са законом којим се уређује регистрација привредних субјеката.

Програмом о изменама Програма пословања ЈКП „Паркинг-сервис“- Ниш за 2021. годину предлаже се измена у циљу обезбеђења средстава за набавку система за контролу и наплату паркирања путем мобилног видео надзора и измена у делу трошкова адаптације простора и стављања у функцију подземне гараже у ТЦ“Амбасадор“. У том смислу извршене су и измене у делу Кредитне задужености, Планираних набавки и Плана инвестиција за 2021. годину.

Програмом о изменама Програма пословања ЈКП “Медиана“ Ниш за 2021. годину предлаже се измена у делу набавке возила и опреме за обављање поверених комуналих делатности, у циљу унапређења квалитета пружања услуга у секторима управљања отпадом, јавне хигијене и зеленила, као и ИТ опреме и опреме за видео надзор, ради оптимизације степена експлоатације возила и повећања сигурности. У том смислу извршене су и измене у делу Кредитне задужености и Планираних набавки.

Циљ доношења Решења о усвајању Извештаја о раду и пословању Дечијег културног центра Ниш за 2020.годину je поступање у складу са Законом о култури, Статутом Града Ниша и Одлуком о оснивању Дечијег културног центра Ниш, који прописују обавезу управног одбора Установе да усвоји Извештај о раду Установе и поднесе га оснивачу, односно Скупштини Града Ниша, као и обавезу оснивача да разматра и усваја годишње извештаје о раду корисника буџета.

Годишњим извештајем о пословању Туристичке организације Ниш за 2020. годину, обухваћене су активности из делатности ТОН-а у 2020. години у складу са планираним Годишњим програмом рада са финансијским планом за 2020. годину.

Циљ доношења Решења о давању сагласности на Програм рада Установе за физичку културу Спортски центар „Чаир“ за 2021. годину je поступање у складу са Статутом Града Ниша и Одлуком о оснивању Установе, који прописују обавезу Управног одбора Установе да донесе Програм рада и достави га на сагласност оснивачу, односно Скупштини Града Ниша као и обавезу оснивача да даје сагласност на програм рада корисника буџета.

Доношењем Решења o прихватању учешћа у пројектима унапређења енергетске ефикасности из Буџетског фонда за унапређење енергетске ефикасности Републике Србије, ствара се правни основ за реализацију прихватања учешћа у пројектима унапређења енергетске ефикасности из Буџетског фонда за унапређење енергетске ефикасности Републике Србије. Општи циљ пројеката је унапређење енергетске ефикасности у објектима од јавног значаја у Граду Нишу, тиме и смањење финансијских трошкова за снабдевање енергијом и енергентима.

Циљ доношења Решења о образовању Комисије за координацију инспекцијског надзора над пословима из изворне надлежности Града Ниша, условљен је потребом да се образује Комисија за координацију инспекцијског надзора над пословима из изворне надлежности Града Ниша која би вршила обухватнији и делотворнији надзор и избегавање преклапања и непотребног понављања инспекцијског надзора, као и усклађивање инспекцијског надзора између инспекција које врше инспекцијски надзор над пословима из изворне надлежности града Ниша.

На основу свега наведеног, предлаже се допуна дневног реда седнице Скупштине града Ниша, заказане за 22.04.2021. године.

**ПРЕДСЕДНИЦА**

**Драгана Сотировски**